नोएडा। एक माह पहले फेज टू क्षेत्र की एक कंपनी में चोरी का विरोध करने पर सिक्योरिटी सुपरवाइजर की हत्या के तीन आरोपियों को फेज टू पुलिस ने गिरफ्तार किया है। इसमें चार आरोपियों को पुलिस पहले ही जेल भेज चुकी है। क्षेत्राधिकारी तृतीय राजकुमार मिश्र ने बताया कि 28 नवंबर की रात फेज टू स्थित होजरी कांप्लेक्स की एक कंपनी में चोरी का विरोध करने पर सिक्योरिटी सुपरवाइजर सुनील शर्मा की हत्या कर दी गई थी। मृतक की पत्नी सुनीता ने हत्याकांड में कंपनी के कर्मचारी योगेश दीक्षित, आमिर, सुलेमान उर्फ डाक्टर, दीपू, बृजेश व सुनील को नामजद कराया था। पुलिस ने योगेश, आमिर व सुलेमान को घटना के चंद दिनों बाद ही गिरफ्तार कर लिया था, जबकि बाकी आरोपी पुलिस को चकमा दे रहे थे। सर्विलांस के माध्यम से शुक्रवार को एनएसईजेड के पास से दीपू, बृजेश व सुनील को गिरफ्तार कर लिया। तीनों सुनील शर्मा की सिक्योरिटी कंपनी के गार्ड हैं।